Duitsland skenk vir nuwe plantseisoen - Landbou - Republikein
Monday, May 25th, 03:56:51
Duitsland skenk vir nuwe plantseisoen
Genoeg vir 40 000 ha se gewasse
30 December 2019 | Landbou
Elvira Hattingh - Skenkings van saad en kunsmis deur Duitsland behoort te help dat Namibië tydens die komende seisoen 40 000 ha se gewasse kan plant.
Dié aanplantings kan eindelik ‘n oes van 37 000 ton lewer.
Duitsland het onlangs, by monde van sy minister van ekonomiese samewerking en ontwikkeling, dr. Gerd Mueller, steun in die vorm van ‘n skenking van saad en kunsmis vir die komende plantseisoen aan Namibië belowe.
Dit moet help om verligting ná die afgelope rampdroogte te bring.
Boonop is bykomende geld beskikbaar gestel en het die Deutsche Gesellschaft fuer Internationale Zusammenarbeit (GIZ) in samewerking met die ministerie van landbou, water en bosbou 203 ton mahangu-saad, 70 ton witmieliesaad asook 503 ton kunsmis aangekoop.
Die steun is geoormerk vir landelike boere-huishoudings in die streke Kavango-Oos en -Wes, Ohangwena, Omaheke, Omusati, Oshana, Oshikoto, Otjozondjupa en Zambezistreek, waar die droogte misoeste veroorsaak het.
Die saad en kunsmis sal teen die einde van Desember aan die boere versprei word. Dit sal na verwagting ‘n merkwaardige bydrae tot voedselsekuriteit lewer en boonop verseker dat genoeg saad vir die volgende plantseisoen beskikbaar is. - [email protected]